
Beszámoló a Szent István Általános Iskola 2012/2013-as tanévéről

Tanulói létszám június 12-én: 220 fő, ebből 2 magántanuló.

A 2013-2014-es tanévre beíratott első osztályosok száma: 25 tanuló. 
További gyermek érkezik a sajátos nevelési igényű 1-3. osztályba.

A beíratott első osztályosok számára kialakított tanulócsoportok száma: 1 osztály.

Személyi feltételek alakulása:

A pedagógus személyi feltételek alakulása a tanév során: a 15 főből álló nevelőtestületünkből a mostani tanévben két fő gyesen volt, helyükön más pedagógusok dolgoznak határozott idejű munkaszerződéssel.
Csepregi Csaba tanév közben vált meg tőlünk, helyére Antalicz Csaba érkezett.

A pedagógusaink mindegyike és az iskolatitkárunk a KIK Nagykátai Tankerületének személyi állományába került
A könyvtárosunk a Wass Albert Művelődési Központhoz került, ételkiadónk a Központi Konyha alkalmazottja lett, hivatalsegédünk és takarítóink a Faluszolga Kft. Intézményüzemeltetési Csoportjához került át.

Tárgyi feltételek értékelése:

Tárgyi feltételeink a zavartalan működést biztosították. Eszközbeszerzéseinket a költségvetésben rendelkezésre álló összegekből oldottuk meg. 
A nyolcadik osztályból továbbtanulókról:

Valamennyi végzős tanulónk beiskolázása eredményes volt, a normál tantervű osztályból és az SNI-ből egyaránt.
A nevelő-oktató munka értékelése:

Tehetséggondozás, hátránykompenzáció:

A tantárgyakhoz rendelt nem szakrendszerű órák kivezetése után sem éreztük ennek hiányát.
Az alsósokat külön csoportban felzárkóztató foglalkozásokon egyéni fejlesztéssel segítettük a minél eredményesebb tanulmányi munkához.
A felsős tanulók közül mindazok, akik valamilyen tanulási nehézséggel küzdenek, vagy SNI-s integráltan oktatható tanulók, ugyancsak megkapták a számukra előírt külön foglalkozásokat.
Az országos mérés eredményei:

A nyolcadik osztályosok matematikából 1550-as eredménymutatót teljesítettek. Az általános iskolák országos átlaga 1596, a községi általános iskolák átlaga 1549 volt.

A szövegértés feladataiból 1526-os eredményt értek el. Az általános iskolák országos átlaga 1549, a községi általános iskolák átlaga 1494 volt.
A hatodik osztályosok matematikából 1421-es eredménymutatót teljesítettek. 
Az általános iskolák országos átlaga 1483, a községi általános iskolák átlaga 1435 volt.

 A szövegértés feladataiból 1491-es eredményt értek el.
Az általános iskolák országos átlaga 1464, a községi általános iskolák átlaga 1412 volt.

A gyerekek átvétele az óvodából:

Az alsó tagozat munkatervének megfelelően az elsős tanító és a csoportot vezető óvónő közötti számos konzultáció készíti elő az átvételt. Ezt egészíti ki az óvodai foglalkozásokon tett többszöri hospitálás, illetve a közösen tartott szülői értekezletek. Ezt a folyamatot tetőzi be, amikor az érkező csoport a tanévnyitó ünnepélyen saját műsor bemutatásával kezdi meg az iskolai létet, amit kis ajándékkal köszönünk meg, feltűzve az iskola jelvényét rájuk, majd a tantó jelképesen is átveszi az osztályt.

A jelzett alkalmak során a tanító hozzá jut minden olyan információhoz a tanítványait illetően, ami megalapozza az osztállyal és a csoporthoz tartozó egyénekkel való szakszerű bánásmódot.

Munkatervi feladatok ellátása:

Nevelőtestületünk a munkatervben foglalt feladatait teljesítette. Az osztályokban kiegyensúlyozott, nyugodt munka folyt, és az iskola közös rendezvényei is szép, méltó keretek között zajlottak.

A szorosan vett szakmai feladatok mellett ebben az évben is megmutatkozott az iskola tudatosan vállalt kulturális szerepe: a településrészen nem igazán volt közéleti, kulturális, társadalmi esemény az iskola vagy dolgozói részvétele nélkül.
Tanulói hiányzások, felszólítások a szülőknek a rendszeres iskolába járásra:

Ebben a tekintetben a szülők partnerségének köszönhetően sok családnál nem mutatkoznak nehézségek.
Bevált, hogy a szokásosnál nagyobb partnerséget kértünk a szülőktől a hiányzási napokra vonatkozóan a támogatott étkezők esetében. Bevontuk őket a tehervállalásba, amennyiben nem jelzik korrektül a gyermek hiányzását. Ennek eredményeként érdemben csökkent az olyan napok száma, amikor az elkészített ételt a fenntartó kifizeti, a felhasználó pedig nem fogyasztja el.

Feljelentések száma, következményei:

Az új szabályoknak köszönhetően az igazolatlan hiányzások csak néhány család esetében jelentettek problémát.
A tanév során négy tanuló esetében a tíz órát meghaladó, két tanuló esetében a harminc órát meghaladó igazolatlan hiányzások miatt kellett bejelentést tennünk.
A tanév rendjébe foglalt tanítási napok, szünetek száma:

A tanévet a tanév rendjéről szóló utasításnak megfelelő tanítási nappal zárjuk (182).

A szüneteket szintén a rendelet szerint adtuk ki, éppúgy a felhasználható tanítás nélküli munkanapokat (5 nap) is.

A munkatervben és a pedagógiai programban szereplő tanulmányi kirándulások, éppen azért, mert az említett dokumentumokban megfogalmazott módon az iskola pedagógiai tevékenységének részét képezik, számozott napon kerültek megszervezésre. (Ősszel és tavasszal egy-egy nap.)

A minőségirányítási programban foglaltak megvalósítása:

Ezen területen a tanév leglényegesebb tennivalója az ÖMIP-pel való összhang megteremtése után a tanulói és szülői igény és elégedettség mérése, a kialakított minősítési rendszer működtetése volt. A mérést a Támogató Csoport vitte végig, a minősítéseket a munkáltató készítette el.
A törvényi vagy rendeleti változásokból következő aktualitások:
Január 1-től a KIK a fenntartónk, az önkormányzat a működtetőnk.

Az erkölcstan bevezetésére felkészültünk, a nálunk érdekelt három egyházzal együttműködve megtörtént a választás az erkölcstan és a hit és erkölcstan tantárgyak között.
Az új tantárgy bevezetéséhez egy fő 60 órás képzéssel készült fel, egy fő most végez ilyen szakon, három tanítót pedig előjegyeztettünk egy megyei szervezésben ígért 60 órás képzésre.
A dokumentumokban foglaltak érvényesülése, a dokumentumok helyzete:

Az iskola pedagógiai programját, szervezeti és működési szabályzatát, házirendünket, iratkezelési, illetve adatkezelési szabályzatát átdolgoztuk, volt amelyiket kétszer is.

Bevezetésük szeptember 1-től következik.
Kapcsolatok:

A családvédelmi szolgálattal folyamatos, a társintézményekkel korrekt, a szülőkkel rendezett, a civil szervezetekkel partneri kapcsolatokat ápolunk. Mivel a felek részéről az együttműködés szándéka jelenti az alapot, konfliktusok nélkül, a segítő szándék érvényesülése mellett tudunk együtt dolgozni.

A kapcsolatokat is építő események a tanulmányi versenyek és kirándulások is. A tanulmányi versenyek az év közben zajló változások miatt leginkább a levelező versenyeket jelentette, amelyekben az alsósok jártak élen, szép eredményeket érve el. Tanulóink tucatnyinál is több tanulmányi kiránduláson vehettek részt, bővítve ezzel is az ismeretek körét.
Olyan tanulmányi kirándulásra is lehetőség nyílt, amit egy szülő ajándékozott az osztálynak. Ez jó szokás lehetne, ha elterjed.
Mindezekből az SNI-be járó tanulók is egyenrangúan vehették ki részüket a nálunk megvalósuló szociális integráció keretében.
Összességében sikeres, szép eredményeket is hozó tanévet zárunk, amit a stabil pedagógusközösség munkájának és az iskola iránt elkötelezett szülői közösségnek köszönhetünk.

Szociálpolitikai intézkedések:

Az Önkormányzat Szociális Bizottságának összes határozatát végrehajtottuk, a különböző jogcímeken nyújtott támogatásokat eljuttattuk a rászoruló tanulókhoz.

Biztosítottuk az arra jogosultaknak az ingyenes tankönyvhöz való hozzáférést.

Nyári feladatok:

Nyári ügyeletek:

Július 3. 15.

9-től 12-ig
Ügyelet

Augusztus 2. 15.
9-től 12-ig
Ügyelet

Augusztus 26.   
9-től 

Alakuló értekezlet

Augusztus 31.
8-tól 12-ig
A tankönyvek kiadása
Szeptember 2.
8.00

Tanévnyitó ünnepély


Táborozás:
Július 1-től 8-ig felsős tábor Egerben 44 fővel. Vezetője: Kecser György

A gyermekek elhelyezése a nyári szünet idejére a szülőknek nem okoz gondot, a felmérés során két tanuló esetében merült fel igény a nyári napközire. 
A nyári napközi működtetésébe két pedagógusunk kapcsolódik be.

Sülysáp, 2013. június 12.





Kecser György

igazgató
